IZLET V DACHAU – MUNCHEN

Prvo nacistično koncentracijsko taborišče Dachau – Nemčija, ustanovljeno leta 1933 v prostorih nekdanje tovarne streliva.

Nacisti, ki so bili ta čas na vladi, so vanj sprva nameščali Nemce, ki so bili proti takratnemu vodstvu oz. režimu v Nemčiji. Največ je bilo med njimi intelektualcev iz vrst social-demokratov, krščanskih demokratov itd. Skratka vse nasprotnike so v Dachau zapirali z namenom prevzgoje, na vstopnih vratih zapora pa je bil napis ARBAIT MACHT FREI (delo osvobaja). Zaporniki, katerih je bilo z leti vse več, so na močvirskih tleh gradili nove in nove stavbe, večinoma lesene, kamor so nameščali vse večje število zapornikov. Sčasoma so vanje začeli nameščati tudi Jude, živeče v Nemčiji, pa veliko Slovanom, med njimi tudi zelo veliko Jugoslovanov. Med njimi je bilo največ Slovencev, ki so bili v tistem obdobju državljani bodisi Italije, Avstrije ali pa Madžarske. Sledilo je prevzgajanje, kar je pomenilo strahotno mučenje, delali so raznorazne zdravniške poskuse, za umrle oz. slabotne pa se je že uporabljal krematorij, poleg katerega so zgradili še enega s štirimi pečmi. Taborišče je delovalo od leta 1933 do 1945, ko so vanj vkorakali Američani in osvobodili ujetnike. Le te so nato v naslednjih nekaj mesecih pošiljali v lastne države. Po podatkih (če primerjamo v procentih s prebivalci) je bilo tam največ Slovencev, samo Rusov, Poljakov in Francozov pa je bilo številčno več kot Slovencev. Dachau se je kasneje še uporabljal kot zapor za ulovljene naciste, ki so čakali na nadaljne sodne procese.

Izlet, katerega smo načrtovali dve leti, se je pričel na septembrsko soboto ob 03.00 uri, ko smo prvi potniki pričakali avtobus v Mokronogu. Z ne preveč dobro vremensko napovedjo smo se odpravili v načrtovano smer skupaj z voznikoma Jakobom in Domnom in turistično vodičko Uršo. Razpoloženje se je z vsakim vstopom novih potnikov stopnjevalo. Vse do Radovljice smo pobirali udeležence izleta in že je v zgodnjih jutranjih urah sledil prvi počitek, na Jesenicah. Pot nas je nadalje peljala skozi predor Karavanke v sosednjo Avstrijo, kjer smo počasi že videvali obronke Alp in ostalo pokrajino. Videli smo v megli vrhove Orlovega gnezda, pa vrhove s soljo okoli Salzburga in že smo prestopili avstrijsko nemško mejo. Po prihodu v Nemčijo smo se vozili po Bavarskem in naposled prispeli do glavnega mesta Munchen. Skozi mesto smo se peljali naprej na sever kjer leži koncentracijsko taborišče Dachau. Razdelili smo se v dve skupini večjo je poleg nemškega vodiča vodila naša vodička Urša in prevajala, manjša skupina, v kateri sem bil tudi jaz, pa je odšla z nemško vodičko. Postopoma smo se seznanili s posameznimi elementi taborišča in njegovo zgodovino. Nemogoče se je ujeti z mislimi v tisti čas, ampak že samo razmišljanje o razmerah, postopanju z zaporniki, življenju, trpljenju ujetnikov te preleti srh po telesu. Po ogledu objektov, ki jih je nemogoče opraviti v eni uri, smo se odpeljali v središče Munchna, kjer smo si ogledali tovarno avtomobilov BMW in pa olimpijski stadion z okolico. Seveda nismo mogli iti mimo stojnic in dobrega nemškega piva, le cena nas ni navdušila, skoraj 7 EUR, pa ne za liter piva. No ja, kdor ga je hotel poskusiti, tudi cena ni bila ovira.

In sledil je povratek, nekje v Avstriji smo si privoščili pozno kosilo ter malo daljši počitek. Sledil je povratek proti domu, kamor smo prispeli po nekako 22 urah potovanja. Lep izlet, lepo in dobro vodenje, pa tudi vožnja z dobrim avtobusom z domačima voznikoma je botrovala k temu, da smo bili z izletom zelo zadovoljni. Še preden smo se poslovili pa je že padlo nekaj predlogov o še kakšnem podobnem izletu, morda zelo znano Orlovo gnezdo ali pa še kaj.

 Mišo